Kommissionens afgørelse

af 28. september 2001

om afslutning af antidumpingproceduren vedrørende importen af farvefjernsynsmodtagere med oprindelse i Tyrkiet

(meddelt under nummer K(2001) 2916)

(2001/725/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), senest ændret ved forordning (EF) nr. 2238/2000(2), særlig artikel 9,

efter høring af det rådgivende udvalg, og

ud fra følgende betragtninger:

A. PROCEDURE

(1) I juni 2000 modtog Kommissionen en klage vedrørende den angiveligt skadevoldende dumpingimport af farvefjernsynsmodtagere med oprindelse i eller eksporteret fra Tyrkiet.

(2) Klagen var indgivet af Producers of European Televisions in Co-operation (Poetic) på vegne af EF-producenter, som tegner sig for en væsentlig del af den samlede produktion i Fællesskabet af farvefjernsynsmodtagere, jf. artikel 4, stk. 1, og artikel 5, stk. 4, i forordning (EF) nr. 384/96 (i det følgende benævnt "grundforordningen").

(3) Klagen indeholdt beviser for, at der fandt dumping sted i forbindelse med nævnte vare og forvoldtes væsentlig skade som følge heraf, hvilket ansås for tilstrækkeligt til at begrunde indledningen af en antidumpingprocedure.

(4) Efter konsultationer indledte Kommissionen derfor ved en meddelelse offentliggjort i De Europæiske Fællesskabers Tidende(3) en antidumpingprocedure vedrørende importen til Fællesskabet af farvefjernsynsmodtagere med oprindelse i eller eksporteret fra Tyrkiet; de pågældende varer tariferes i øjeblikket under KN-kode ex 8528 12 52, 8528 12 54, 8528 12 56, 8528 12 58, ex 8528 12 62 og 8528 12 66.

(5) Det skal bemærkes, at der i april 2000 var blevet indledt to fornyede undersøgelser af antidumpingforanstaltningerne over for importen af farvefjernsynsmodtagere med oprindelse i Folkerepublikken Kina, Republikken Korea, Malaysia, Singapore og Thailand(4) i henhold til artikel 11, stk. 2 og 3, i grundforordningen.

(6) Kommissionen underrettede officielt de eksporterende producenter, importørerne og de repræsentative sammenslutninger af importører eller eksportører, som den vidste var berørt af sagen, repræsentanterne for eksportlandet, de repræsentative forbrugerorganisationer og de klagende EF-producenter om indledningen af proceduren. Interesserede parter fik mulighed for at give deres mening til kende skriftligt og anmode om at blive hørt mundtligt inden for den frist, der var fastsat i indledningsmeddelelsen.

(7) Kommissionen indhentede og efterprøvede alle de oplysninger, som den anså for nødvendige med henblik på sin undersøgelse. Der blev aflagt kontrolbesøg hos følgende selskaber:

a) Producenter i Fællesskabet

Tecnimagen SA - Barcelona, Spanien

Grundig AG - Nürnberg, Tyskland

Philips Consumer Electronics - Eindhoven, Nederlandene

Industrie Formenti Italia SpA - Lissone, Italien

Seleco Formenti SpA - Pordenone, Italien

b) Eksportører, producenter og dermed forretningsmæssigt forbundne salgsselskaber i Tyrkiet

Profilo Telra Elektronik Sanayi ve Ticaret AS, Istanbul (herunder de dermed forretningsmæssigt forbundne salgsselskaber PRO-EKS Dis Ticaret AS, Istanbul, Savunma Gerecleri AS, Istanbul, og Elektrotem Elektronik Aletler Limited, Istanbul)

Beko Elektronik AS, Istanbul (herunder det dermed forretningsmæssigt forbundne salgsselskab Ram Dis Ticaret, Istanbul)

Vestel Elektronik Sanayi ve Ticaret AS, Manisa (herunder de dermed forretningsmæssigt forbundne salgsselskaber Vestel Dis Ticaret AS, Istanbul, Vestel Dis Ticaret AS Ege Serbest Bolge SB, Izmir, Vestel Bilisim Teknolojileri Sanayi ve Ticaret AS, Istanbul, og Vestel Komunikasyon Sanayi ve Ticaret AS, Izmir)

Izmir Elektronik Sanayi ve Ticaret AS, Izmir

c) Forretningsmæssigt forbundne importører i Fællesskabet

Beko (UK) Ltd, Watford, Det Forenede Kongerige

Beko Electronics Espana SL, Barcelona, Spanien

Vestel Holland BV, Rotterdam, Nederlandene

Vestel Iberia, Madrid, Spanien

d) Ikke-forretningsmæssigt forbundet importør i Fællesskabet

Alba Plc - Barking, Det Forenede Kongerige.

B. KONKLUSIONER VEDRØRENDE OPRINDELSE

(8) Farvefjernsynsmodtagere indeholder ofte komponenter og dele med oprindelse i andre lande end det land, hvori den færdige vare er fremstillet eller samlet, hvilket betyder, at farvefjernsynsmodtagere kan anses for at have oprindelse i et andet land end fremstillings- eller samlingslandet. I overensstemmelse med Fællesskabets faste praksis og med artikel 1, stk. 3, i grundforordningen omfattede antidumpingundersøgelsen derfor en undersøgelse af oprindelsen af de farvefjernsynsmodtagere, der eksporteredes fra Tyrkiet.

(9) Oprindelsen blev undersøgt i lyset af artikel 22 i Rådets forordning (EØF) nr. 2913/92 af 12. oktober 1992 om indførelse af en EF-toldkodeks(5), der fastsætter, at de ikke-præferentielle oprindelsesregler finder anvendelse på alle ikke-præferentielle handelspolitiske instrumenter, såsom dumpingbekæmpelse.

(10) I henhold til artikel 39 i og bilag 11 til Kommissionens forordning (EØF) nr. 2454/93(6) om gennemførelsesbestemmelserne for EF-toldkodeksen finder specifikke ikke-præferentielle oprindelsesregler anvendelse på farvefjernsynsmodtagere. Ifølge disse regler anses farvefjernsynsmodtagere for at have oprindelse i det land, hvor den ved montering fremkomne værdi og eventuelt anvendelsen af dele med oprindelse i monteringslandet udgør mindst 45 % af varens pris ab fabrik. Når 45 %-reglen ikke er overholdt, har apparaterne oprindelse i det land, hvor de dele har oprindelse, hvis pris ab fabrik udgør over 35 % af apparaternes pris ab fabrik.

(11) Ved anvendelse af de specifikke ikke-præferentielle oprindelsesregler i den aktuelle undersøgelse konstateres det, at alle farvefjernsynsmodtagere, der eksporteredes til Fællesskabet mellem den 1. juli 1999 og den 30. juni 2000 ("undersøgelsesperioden"), havde oprindelse i andre lande end Tyrkiet. De til Fællesskabet eksporterede varer fandtes i stedet at have oprindelse i de eksportlande, der var genstand for de fornyede undersøgelser, der er omhandlet i betragtning 5, i Fællesskabet eller i andre tredjelande, der ikke er genstand for nogen undersøgelse. Navnlig fandtes det, at reglen om 45 % værditilvækst ikke var opfyldt for de undersøgte selskabers eksport, der svarede til hele eksporten af farvefjernsynsmodtagere fra Tyrkiet til Fællesskabet i undersøgelsesperioden. Oprindelsen måtte derfor fastsættes på grundlag af reglen om 35 % værdi af dele og materialer uden oprindelsesstatus.

(12) På grundlag af 35 %-værdireglen for dele og materialer uden oprindelsesstatus blev det fastslået, at farvefjernsynsmodtagernes oprindelse reelt afgjordes af oprindelsen for deres katodestrålerør, da priserne ab fabrik på disse rør i alle tilfælde udgjorde mindst 35 % af apparaternes pris ab fabrik. Det skal bemærkes, at der ikke er nogen produktion af katodestrålerør til farvefjernsyn i Tyrkiet, og at alle sådanne rør derfor importeres. Oprindelsesundersøgelsen konkluderede derfor, at de farvefjernsynsmodtagere, der eksporteredes fra Tyrkiet i undersøgelsesperioden, havde samme oprindelse som de katodestrålerør, der benyttedes i forbindelse med monteringen af apparaterne.

C. AFSLUTNING AF PROCEDUREN

(13) I betragtning af de ovennævnte resultater vedrørende oprindelse konkluderer Kommissionen, at antidumpingproceduren vedrørende importen af farvefjernsynsmodtagere med oprindelse i Tyrkiet bør afsluttes uden indførelse af antidumpingforanstaltninger.

(14) Alle interesserede parter blev underrettet om konklusionerne vedrørende oprindelse og fik lejlighed til at fremsætte bemærkninger og blive hørt. En interesseret part anfægtede i betragtning af toldunionen mellem EF og Tyrkiet, at de ikke-præferentielle oprindelsesregler finder anvendelse på Tyrkiet. Hverken afgørelse nr. 1/95 truffet af Associeringsrådet EF-Tyrkiet den 22. december 1995 om iværksættelse af slutfasen af toldunionen(7) eller EF-toldkodeksen indeholder imidlertid bestemmelser, hvorved der kan fritages for anvendelse af de ikke-præferentielle oprindelsesregler i tilfælde af import fra lande, der er i toldunion med Fællesskabet.

(15) Endelig fremførte EF-erhvervsgrenen, at oprindelseskriterierne var irrelevante, da grundforordningen tillod indførelse af antidumpingforanstaltninger på grundlag af det land, varen kommer fra. Det skal bemærkes, at det er Fællesskabets faste praksis kun at indføre antidumpingforanstaltninger på varer med oprindelse i et tredjeland. Dette var også tilfældet i en tidligere undersøgelse af importen af samme vare(8) -

TRUFFET FØLGENDE AFGØRELSE:

Eneste artikel

Antidumpingproceduren vedrørende importen af farvefjernsynsmodtagere, i øjeblikket henhørende under KN-kode ex 8528 12 52, 8528 12 54, 8528 12 56, 8528 12 58, ex 8528 12 62 og 8528 12 66, med oprindelse i Tyrkiet afsluttes.

Udfærdiget i Bruxelles, den 28. september 2001.

På Kommissionens vegne

Pascal Lamy

Medlem af Kommissionen

(1) EFT L 56 af 6.3.1996, s. 1.

(2) EFT L 257 af 11.10.2000, s. 2.

(3) EFT C 202 af 15.7.2000, s. 4.

(4) EFT C 94 af 1.4.2000, s. 2.

(5) EFT L 302 af 19.10.1992, s. 1.

(6) EFT L 253 af 11.10.1993, s. 1.

(7) EFT L 35 af 13.2.1996, s. 1.

(8) Rådets forordning (EF) nr. 710/95 af 27. marts 1995 (EFT L 73 af 1.4.1995, s. 3).